### Beslutninger

Fremsendes til Teknisk Udvalg til behandling i henhold til beslutning i byrådets møde den 20. marts 2024.

###

BESLUTNINGSFORSLAG FRA DD OG EL

Med Nicklas Skov 2018 gik byrådet væk fra et minimumskrav for antallet af parkeringspladser over til et maksimumkrav for antallet af parkeringspladser ved nybyggeri.

Herved øgedes bygherrernes indtjening ved byggerier betydeligt, mens trafikbelastningen på veje og parkering i lokalområdet øges.

Med parkeringspolitikken blev der indført en vejledende parkeringsnorm ved alle nybyggerier. Konsekvensen af maksimumskrav og mange dispensationer fra de vejledende normer har vist sig at medføre en øget trafikbelastning af det omgivende kvarter og ikke, som intentionen med de nye regler var, at beboerne undlader at have bil.

Det er mere reglen end undtagelsen at bygherrer bygger mange boliger, meget tæt, med et minimum af friarealer på terræn og uden at afsætte plads til parkering på hverken terræn eller i nedgravet P –kælder. Dispensation fra P-normen opnås nemt i både byggesager og lokalplaner.

Men parkeringsproblemet overføres herved til de omkringliggende matrikler udenfor nybyggeriet.

Det ses som et pres på de i forvejen begrænsede offentlige p-pladser i [adresse]. Der er årelange ventetider for beboerne på et abonnement på parkering i P-husene. I gaderne med betalingsparkering og beboerlicens er der timelange cirkulerende kørsel for at finde en plads til bilen, der er betalt parkering for. Med belastning af miljøet til følge.

Ved de offentlige høringer af lokalplaner, kommer der ofte høringssvar fra borgere som spørger: Hvor er parkeringspladserne? Eller borgere, som bemærker, at de omgivende eller nabogader i forvejen er belastet med parkering og vil blive yderligere belastet.

Hver gang bliver de mange høringsbidrag af forvaltning og byråd blot fejet af banen med henvisning til parkeringspolitikken og at normerne er vejledende.

Danmarksdemokraterne og Enhedslisten ønsker med dette forslag at opnå, at beboere og erhvervsdrivende - i lokalplaner og i byggesager - sikres parkeringsmuligheder

Vi anerkender, at parkering på matriklen ikke altid vil være muligt, men de bygherrer, som tjener styrtende på at bygge boliger og erhverv i [adresse], bør bidrage økonomisk til parkering andetsteds og til udbygning af den kollektive trafik.

Derfor foreslår Danmarksdemokraterne og Enhedslisten at

1) [adresse] opretter en parkeringsfond, som bygherre skal indbetale til, hvis der ikke etableres tilstrækkelig parkering i forbindelse med nybyggeri

2) der indføres en minimumsnorm til parkering ved byggeri

3) oprettelse af p-fonden indarbejdes som en del af den kommende grønne mobilitetsplan, hvor der også udarbejdes en undersøgelse af parkeringsbehovet hos beboere og erhvervsdrivende

Baggrund

Kommunerne har mulighed for at oprette en p-fond, som private bygherre skal betale til, hvis bygherre ikke har mulighed for at oprette parkeringspladser inde på egen grund i forbindelse med en byggesag. På den måde kan kommunerne få finansiering til at etablere eller købe parkeringspladser og udbygge den offentlig transport som kompensation.

Mange kommuner har en parkeringsfond, mens [adresse] i 2005 valgte at nedlægge kommunens parkeringsfond. Argumentet var, at det ikke fysisk var muligt at anlægge flere pladser, og der var dermed intet at bruge midlerne på. Tiden har vist, at dette ikke er sandt.

Der er siden 2005 bygget og planlagt mange offentlige og især private parkeringshuse / -kældre. I [adresse] såvel som udenfor [adresse]. Den teknologiske udvikling har desuden givet nye løsninger for parkeringsanlæg, som man ikke kendte i 2005.

Erfaringer fra København siger, at der kan skaffes tilstrækkelig parkering ved at kommunen køber sig ind i de private P- huse /kældre. Erfaringer fra København viser også, at er den offentlige transport tilstrækkelig tilgængelig og cykelmulighederne optimale, bruger beboerne i den indre by ikke deres bil i dagligdagen, men alene til at køre i sommerhus etc. i weekender og ferier.

I takt med at [adresse] i stigende grad gøres utilgængelig for biler, er det desuden nødvendigt at etablere ”park og ride” og parkering ved indfaldsvejene udenfor [adresse], som beboere i [adresse] såvel som gæster udefra kan benytte.

Etablering af P huse, køb af pladser på eksisterende, udbygning af offentlig transport og af cykelstierne skal finansieres. Det er rimeligt, at de bygherrer, der med deres byggerier tjener på dispensationer fra at bygge P pladser, skal bidrage til afhjælpe de problemer deres byggerier skaber for sammenhængskraften og miljøet.

Derfor giver det mening at genoplive parkeringsfonden.

De lovgivningsmæssige rammer for kommunernes muligheder for at benytte midler fra parkeringsfonden er imidlertid snævre. Derfor skal de juridiske rammer afdækkes yderligere og lovgivningen bør om nødvendigt udfordres for at leve op til de aktuelle parkeringsbehov i 2023.

Danmarksdemokraterne og Enhedslisten finder det, i det hele taget, rimeligt at bygherrer giver mere tilbage til [adresse] i forbindelse med byudvikling.

Herunder hører også at betale ind til den nødvendige infrastruktur.

Kravene i parkeringspolitikken bør derfor ændres til et minimumskrav til antallet af p-pladser, med en mulighed for at slippe for kravet mod indbetaling til en p-fond.

[adresse] d. 30. oktober 2023

Marcus Laursen (DD)

Erna Poulsen (EL)

INDSTILLING FRA MAGISTRATSAFDELINGEN FOR TEKNIK OG MILØ

Svar på forslag fra DD og EL om oprettelse af parkeringsfond

### Resume

Den 22. november 2023 behandlede byrådet forslag fra Danmarksdemokraterne og Enhedslisten om ”Oprettelse af parkeringsfond”. Forslaget blev sendt til besvarelse i Teknik og Miljø.

I forbindelse med byrådets vedtagelse af parkeringspolitik 2005 vedtog byrådet samtidigt at afvikle kommunens parkeringsfond. Erfaringer viste at det var svært at finde plads i byens rum til at anvende de indbetalte midler i overensstemmelse i overensstemmelse med de nationale regler for kommunale parkeringsfonde og kommunens egen parkeringspolitik.

De nationale regler for kommunernes mulighed for oprettelse af kommunale parkeringsfonde er ikke ændret siden 1994.

Teknik og Miljø foreslår, at man under arbejdet med den grønne mobilitetsplan arbejder med forslaget og nærmere afdækker muligheden for, at man på nationalt niveau opdaterer reglerne således, at de i større grad kan anvendes i planlægningen af mobilitetssystemet i [adresse].

### Beslutningspunkter

Det indstilles:

At 1) forslaget behandles nærmere i forbindelse med grøn mobilitetsplan

At 2) Teknik og Miljø arbejder for at få ændret de eksisterende regler på nationalt niveau med opdatering af cirkulæret således, at det i større grad kan anvendes i planlægningen af mobilitetssystemet i [adresse].

### Borgmesterens Afdelings påtegning

Fremsendes til Magistraten. Borgmesterens Afdeling har ingen bemærkninger til indstillingen.

### Sagsforløb

Udvalg: [adresse]

Dato: 08-11-2023

Tonny Jessen:

Sagens behandling blev udsat i byrådets møde den 8. november 2023.

Udvalg: [adresse]

Dato: 22-11-2023

Tonny Jessen:

Fremsendes til Magistratsafdelingen for Teknik og Miljø med henblik på udarbejdelse af en indstilling, jf. byrådets vedtagelse i mødet den 22. november 2023 om magistratsbehandling af forslaget.

Sagen bedes tilbagesendt byrådet via Magistraten.

Udvalg: Magistraten

Dato: 05-03-2024

Tonny Jessen: 4

Fremsendes til [adresse] med bemærkning, at Magistraten i mødet den 5. marts 2024 anbefaler, at byrådet tiltræder Magistratsafdelingen for Teknik og Miljøs indstilling af 27. februar 2024.

Thea Jepsen var forhindret i at deltage i sagens behandling.